偈頌六十首  其五一
作者：釋曇華
朝代：宋

paragraphs: 去年十一月，笑別下鍾阜。
今年九月中，行見朝天路。
去住既無心，動靜非取與。
平生安樂法，此意同誰語。
四明昔嘗到，諸剎皆可數。
山川氣象雄，麟鳳棲遲處。
今思昔日遊，歲月二紀許。
豈謂臨晚景，侯伯重相顧。
開緘讀來書，丁寧見毫楮。
姑蘇二千石，眼高照天宇。
我昔昧平生，今見開心腑。
欣然樂與行，方鳴集衆鼓。
先師未了底，今日應須去。